علاقه (فانتاستیک پووئست) 6
علاقه (فانتاستیک پووئست) 6
تاختالارلا چالین-چارپاز میخلانمیش قاپی. نه اولسون؟ بونون قورخونج هاراسیدیر. نیی واهیمهلیدیر؟ بوشلا گؤرک، سن جانین... آمان الله، بو نهدیر بئله؟
اوتاغین رنگی دَییشیردی. اؤیرنجی باشینی قالدیریب تاوانداکی یالین لامپوچکایا(لامپ) باخدی. لامپوچکا یاواش-یاواش عادی رنگینی دَییشیر، گؤیریردی، موعالیجه واسطهسی کیمی ایستیفاده اولونان «گؤی ایشیغین» رنگینی آلیردی. اؤیرنجی قورویوب قالمیش، حرکتسیز دایانمیشدی. لامپوچکانین رنگی تامام توندلشدی و اوتاقدا ایچینه چوخلو مارقانس ذرّجیگی آتیلمیش بیر ایستکان سو کیمی گئت-گئده قاتی بنؤوشیی رنگه قرق اولدو. نه قدر واخت کئچدی؟ اؤیرنجی هئچ بیر شئی حاقّیندا دوشونه بیلمیردی. واهیمه بئینینی چولغامیش، شعورونو دومانلاندیرمیشدی. فیکرینی بوسبوتون اریتمیشدی سانکی...
سونرا لامپانین رنگی یئنیدن دَییشمهیه، آچیلماغا، دورولماغا باشلادی و بیر آزدان اوّلکی کیمی اولدو.
اؤیرنجی اؤز-اؤزونه:
—چوخ گؤزل، چوخدا پاکیزه، — دئدی. — اگر ایرادهمی، متانتیمی سیناییرلارسا، من بو سیناقدان کیشی کیمی چیخمالییام. ایندی بوتون هوققالارینا محل قویمادان ساکیتجه ییخیلیب یاتاجام.
او، مؤحکم آددیملارلا مطبخه کئچدی، ایشیغی سؤندوردو، حامامدا ایشیغی یانار قویدو، اوزونو یودو، دیشلرینی تمیزلهدی، اوتاغا قاییتدی، فوتولارا هئچ گؤز اوجو دا باخمادی، یورغان-دؤشگینی سالدی، ایشیغی سؤندوردو و یاتاغا گیردی. گؤزلرینی یومدو، آما اوزون مودّت یوخولایا بیلمهدی. قارانلیغین اؤزو اونو قورخوتموردو، او بعضی آداملار کیمی، هئچده ظولمتدن ائیمنمیردی. بوتون بوگونکو تلهلر، هوققالار حاقّیندا دا دوشونموردو. بیرجه اونو دوشونوردو کی، دونیادا منطیقی ایضاحی اولمایان هئچ بیر شئی یوخدور. بو فیکیردن کوسمیک(فضایی) سیرلر حاقّیندا دوشونجهلره کئچدی. کوسموسون آچیلمامیش سیرلری همیشه اونو وجده گتیریردی. سونرا اؤیرنجی گلهجک اینستیتوت حیاتی حاقیندا خیاللارا دالدی، یاواش-یاواش خومارلاندی و بیر آزدان سونرا درین یوخویا گئتدی.
***
بنؤوشهیییه چالان آیین آلدادیجی ضیاسی آلتیندا بیر آدام چؤل-بیابانلا آددیملاییردی. بوتون اوزو ساریقلی ایدی، یالنیز ایکی گؤزو اوچون دار بیر زولاق آچیق قالمیشدی. هر ایکی قولوندا ساعت واردی. او، قارا پالتاردا ایدی، آیاقلاریندا دا یومشاق قارا شاپشاپلار(دمپایا) وار ایدی. پالتارینین موختلیف یئرلری قارا مئشین توققالارلا کمرلنمیشدی. آددیملاری سسسیز ایدی، یومشاق ایدی، پیشیک یئریشی یئریییردی. آدام بؤیوک یانمیش ائوین خارابالیقلارینا دوغرو گئدیردی. آی ایشیغیندا خارابا ائوین دیوارلاری اوزون عجاییب کؤلگهلر سالیردی. سوتونلاریندا کؤلگهسی دوشوردو. سوتونلارین تاغی اوچموشدو، بو سوتونلار ایندی یالنیز بوشلوغا دایاق ایدیلر؛ بیر نئچه ایل قاباق دهشتلی یانغین زامانی بو ائوین، دئمک اولار کی، بوتون ساکینلری تلف اولموشدو. بعضیلری دیری-دیری منزیللرینده یانمیش، بعضیلری توستودن بوغولموش، بعضیلری اوچوب داغیلان دیوارلارین آراسینا پرچیم اولوب قالمیشدی. اونلارین یالنیز بو دیوارلارا یازیلمیش سسلری دوروردو و آیدینلیق گئجهلرده بو هیچقیریقلار، اینیلتیلر برکدن سسلنمهیه باشلاییردی. یانمیش ائوین دیری قالمیش ساکینی — اوزو ساریقلی آدام ایندی اؤز سابیق منزیلینه دوغرو گئدیردی — همین منزیلده اونون بوتون عاییلهسی محو اولموشدو. او، ائوه چاتدی، سوراهیسیز(نردهسیز) پیلّهکنله ایکینجی مرتبهیه قالخدی، اوچوق پنجره محجّرینه(نردهسینه) قویولموش قیریق مفتیللی تیلیفونا یاناشدی، دستهیی قالدیردی، نؤمرهنی چکدی.
زنگ اوتاقدا چالیندی. اؤیرنجی تیلیفون زنگینی ائشیتدی، آییلماغا چالیشدی. قارانلیق یوخونون زهمی(وحشتی) اونو باسمیشدی، بو قاتی، قالین، قارا و آغیر یوخو پردهسینی اوستوندن آتیب دورماق، اَلینی اوزادیب ایشیغی یاندیرماق ایستهییردی، آما بوتون دویمهلر بوش ایدی، ایشیق یانمیردی کی، یانمیردی. اؤیرنجی نهیینسه، آنلاشیلماز و مودهیش بیر شئیین یاخینلاشدیغینی دویور، اوتاغین ظولمتینده کیمینسه یا نهیینسه اولدوغونو حیسّ ائدیردی. بو کیمسه یا نهسه اونون باشینین اوستونده دایانیب دقیق بیر آردیجیللیقلا ساییردی: بیر، ایکی، اوچ، دؤرد، بئش، آلتی، یئددی...
او قیشقیریب اویاندی، سیلکینیب واهیمهلی یوخودان چیخدی، آما قورخوسو دفع اولونمامیشدی، عکسینه داها دا آرتمیشدی، چونکی حقیقتدهده قارانلیق اوتاغیندا تیلیفون زنگینی ائشیدیردی، حرکتلرینی عمللی-باشلی درک ائلهمهدن الینی اوزاتدی، قارانلیقدا تیلیفونو تاپدی، دستهیی قالدیردی. زنگ سسلری درحال کسیلدی. تیلیفون دستهییده سوسموشدو، هم ده بو ایشلهین تیلیفونون جانلی سوکوتو یوخ، خطسیز، رابطهسیز تیلیفونون حیات علامتی اولمایان لاللیغی ایدی. اؤیرنجی دستهیی یئرینه قویدو، دوروب ایشیغی یاندیردی، گئییندی. ایندیجه اونو قارا باسمیشدی و یوخودا گؤردویو واهیمهلردن یاواش-یاواش اؤزونه گلیردی.
البته، تیلیفون زنگینی او یوخودا گؤرموشدو، آما اویاناندان سونرا دا بیر نئچه آن بو سسلری ائشیتدی. یوخ، البته، اونا ائله گلیب. نئجه دئیرلر، شعور عطالتی — یوخوداکی تأثّوراتین آییقلیقداکی داوامی. آخی خطّی قیریق تیلیفون هئچ چور زنگ چالا بیلمزدی. هامیسی یورغونلوغون، عصب گرگینلیگینین، سون آیین هیجانلارینین نتیجهسیدیر. او، عغیللی-باشلی دینجلمهلی، اؤزونه گلمهلیدیر. ایندیده یاتماق، یاتماق، یاتماق. ائله بیل کیمسه اونا دئدی کی، چؤن بیر فوتولارا باخ. اؤیرنجی چئوریلیب فوتولارا باخدی: هئچ بیر شوبهه اولا بیلمزدی — ایندی بو فوتولاردا تامامیله باشقا آداملار ایدی. و... او... همین اوغلان... داها دوغروسو... بو... همین اوغلان دئییلدی... باشقاسی ایدی... همین او قارینین ائویندهکی آدام ایدی... قالستوکو، بیغلاری، پئنجگی گئن یاخالیقلی.... دهشتدن تامامیله شعورو دومانلانان اؤیرنجی فوتویا لاپ یاناشدی و گؤزلرینی زیللهدی: «نئجه اولا بیلر؟ گؤر من نه برک یاتمیشام کی، قارینین گلیب شکلی دَییشدیرمهسینی دویمامیشام. یا بئله دئییلسه، اوندا دئمهلی منیم آغلیم چاشیر، باشیم خاراب اولور، اوندا دئمهلی، اونلار مقصدلرینه چاتیبلار، من دلی اولورام. آما مگر آدام اؤز دلی اولماغینی بئله آیدین و دقیق درک ائده بیلرمی؟!»
آلتینجی بؤلومون سونو
prs_Arab prs_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab azb_Arab azb_Arab azb_Arab